## Dôvodová správa

### Všeobecná časť

Zákon 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov priniesol do aplikačnej praxe viacero zmien. Na základe skúseností po vyše roku od účinnosti zákona možno konštatovať, že najväčšie praktické problémy spôsobuje súčasná legislatívna úprava používania učebníc. Prínosom návrhu pre aplikačnú prax sú navrhované zmeny v používaní učebníc, učebných textov, iných materiálov a moderných informačných zdrojov pri definovaní zodpovednosti za súlad s princípmi výchovy a vzdelávania.

Navrhovaná právna úprava je v súlade s Ústavou Slovenskej republiky, s právnym poriadkom Slovenskej republiky a s medzinárodnými zmluvami a inými dokumentmi, ktorými je Slovenská republika viazaná.

Realizácia návrhu zákona nebude mať dopad na štátny rozpočet, na rozpočty obcí ani na rozpočty vyšších územných celkov.

**Osobitná časť**

Umožňuje sa flexibilné využitie iných učebníc a materiálov než sú tie, ktoré sú v zákone taxatívne vymedzené. Umožňuje preplácať školám cenu iných učebníc do výšky nákladov na učebnice schválená ministerstvom školstva. Navrhovanou zmenou sa posilňuje sloboda a rozmanitosť foriem vzdelávania a výrazne sa znižuje riziko, že školy budú aj v ďalších rokoch dostávať učebnice s viacmesačným meškaním. Vytvára sa väčší priestor pre moderné a kreatívne formy vyučovania používaním iných tlačených a multimediálnych materiálov a internetových zdrojov. Pri súčasnom znení zákona hrozia pri používaní týchto zdrojov školám sankcie za nesúlad s jeho znením.

**Doložka zlučiteľnosti právneho predpisu**

**s právom Európskych spoločenstiev a právom Európskej únie**

**1. Predkladateľ právneho predpisu:**

 Poslanci NR SR Tatiana Rosová a Jaroslav Ivančo

**2. Názov právneho predpisu:**

 Návrh zákona, ktorým sa mení a dopĺňa zákon č. 245/2008 Z.z. o výchove a vzdelávaní (školský zákon) v znení neskorších predpisov.

**3. Problematika návrhu právneho predpisu:**

1. nie je upravená v práve Európskych spoločenstiev: - primárnom,

 - sekundárnom,

1. nie je upravená v práve Európskej únie: - primárnom,

 - sekundárnom,

1. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu nie je potrebné vyjadrovať sa k bodom 4 až 6 doložky zlučiteľnosti.